Al è di gnûf timp di Uvernada, la fieste di unvier de musiche e de culture ocitanie in Piemont. Il dut si davuelç tes Valadas e al ven inmaneât de bande dai Lou Dalfin. Doman a Lo Borg/Borgo San Dalmazzo, in provincie di Cuneo, si jentre tal clou de manifestazion cu la edizion numar 24 de ‘Festa de Lou Dalfin’, un apontament là che dongje dal grup di Sergio Berardo si dan adun tancj altris musiciscj, des Valadas Occitanas dal Piemont, de Occitania Granda e ancje di altris bandis de Europe e dal mont.
Il program des seradis dai 31 di otubar e dal 1n e dai 2 di Novembar si cjate achì. Juste tal ultin al è saltât fûr un cambiament di program. Cemût che al ven sclarît achì, no saran i Massilia Sound System, che tai dîs passâts a àn fat fieste pai trente agns de lôr ativitât e a pe ocasion a àn dât fûr un gnûf disc e a àn tacât un gnûf tour. E sarà distès une biele ocasion, stant che sul palc si viodaran i mitics Nux Vomica, che tra lis altris si cjatin ancje tal cd in zonte dal libri Occitania, Friuli, Europa. La mia lingua suona il rock, e i Lou Tapage, grup occitan che ai 15 di Novembar al sarà in Friûl tant che finalist di Suns, il festival european de cjançon in lenghe minoritarie.
fur_Latn fur_Latn